महिला उद्यमशीलता लक्षित नीति कार्यान्वयनका लागि तीनै तहका सरकारलाई दबाब दिइने  
रुपन्देहीको भैरहवामा आयोजित दुईदिने राष्ट्रिय महिला उद्यमी सम्मेलनले महिला उद्यमशीलता लक्षित नीति कार्यन्वयनका लागि मुलुकका तीनै तहका सरकारलाई दबाब दिने निर्णय गरेको छ ।
भैरहवा — रुपन्देहीको भैरहवामा आयोजित दुईदिने राष्ट्रिय महिला उद्यमी सम्मेलनले महिला उद्यमशीलता लक्षित नीति कार्यन्वयनका लागि मुलुकका तीनै तहका सरकारलाई दबाब दिने निर्णय गरेको छ ।उद्योग वाणिज्य महासंघको महिला उद्यमी विकास समितिले शुक्रबार र शनिबार यहाँ आयोजना गरेको सम्मेलनले उक्त नीति कार्यान्वयनका लागि महासंघ र त्यसअन्तर्गतका सञ्जाल मार्फत तीनै तहका सरकारलाई दबाब दिने निर्णय गरेको हो ।सम्मेलनले महिला उद्यमशिलताका लागि उपलब्ध गराइने सहुलियतपूर्ण कर्जा रोकिएकोमा उक्त कर्जा पुन: प्राप्तिका लागि अर्थ मन्त्रालय र नेपाल राष्ट्र बैंकको ध्यानाकर्षण गराउने, घरेलु साना तथा मझौला उद्यमहरुको दर्ता र नवीकरणका लागि धेरै निकाय धाउनु पर्ने बाध्यता रहेकोमा त्यसलाई एउटै निकायबाट हुने व्यवस्था मिलाउन माग गरेको छ । सम्मेलनले शनिबार अपराह्न जारी गरेको निष्कर्षमा उद्यमी महिलाका व्यवसायलाई सबल बनाउन उद्यमशीलता विकासलाई प्रवर्द्धन गर्नुपर्ने, महिला र पुरुषको समान ज्याला कायम गर्न उचित नियम निर्माणका लागि प्रोत्साहन गर्न नीति निर्माण तहमा निरन्तर संवाद गर्ने निर्णय गरेको छ । सम्मेलनले शनिबार १० बुँदे निष्कर्षपत्र जारी गरेको हो । जारी निष्कर्षमा महिला उद्यमीका उत्पादन प्रवर्द्धन र बजार बिस्तारका लागि सघाउन बाह्रै महिना उपलब्ध हुने गरी संघ, प्रदेश र स्थानीय तहमा प्रदर्शनी र बिक्रीस्थल व्यवस्थाका लागि पहल गर्ने, महिला उद्यमीका लागि उपलब्ध सेवा,सुविधाबारे जानकारी दिन एकद्धार प्रणाली कायम गर्ने, महिलाका लागि स्टार्टअप अनुदानका लागि संघ र प्रदेश सरकारसित माग गर्ने, सबै प्रदेशमा स्टार्टअप इन्कुबेशन केन्द्र स्थापना गर्ने र वित्तिय संस्थासित स्टार्टअप ऋणका लागि संवाद गर्ने निर्णय गरेको छ । उक्त सम्मेलनले सन २०२६ मा नेपाल अति कम बिकसित मुलुकबाट स्तरोन्नती हुन गइरहेको अवस्थामा महिलाको उद्यमशीलता र रोजगारीमा नकारात्मक असर पर्न सक्ने भएकाले त्यस्तो प्रभाव कम गर्न अध्ययन, अनुसन्धान र रणनीति तयार पार्नुका साथै विशेष कार्यक्रम घोषणा गर्न सरकारसित पैरवी गर्ने निर्णय गरेको छ । उत्पादनको बजारीकरणका लागि डिजिटल प्रविधिको थप प्रयोग गर्दै स्मार्ट उद्यमी बनाउन महिलाका लागि विभिन्न कार्यक्रम सञ्चालन गर्ने निर्णय सम्मेलनले गरेको छ । सम्मेलनमा मुलुकभरिबाट २ सय ५० देखि ३ सय जना महिला उद्यमी व्यवसायी तथा व्यवसाय सञ्चालनका लागि इच्छुक महिलाको सहभागिता रहेको थियो । महिला उद्यम विकास समितिकी सभापति कमला श्रेष्ठले समितिले पहिलो पटक यो सम्मेलनको आयोजना गरिएको र विभिन्न पाँचवटा सत्रमा महिला उद्यमीको विकासका लागि आवश्यक विषयमा छलफल भएको बताइन । आगामी वर्षमा प्रत्येक वर्ष सातवटै प्रदेशमा सञ्चालन गरिने उनले बताइन । ‘घरयासी कामकाजमै सीमित हुने गरेका महिलालाई उद्यमी बन्ने अवसर प्रसस्त हुँदा पनि महिला उद्यमीको रुपमा अगाडि बढ्न सकेका छैनन्,’ श्रेष्ठले भनिन्, ‘उद्यमशीलताका लागि अवसर दिइँदा पनि घरबाट निस्किन नचाहने र निस्कन चाहे पनि एक्लै आउन नचाहने समस्या छ ।’